sv en ms sv en id id id id id id id id id id id id id id ms id id en id id id id id id id ms id id id id id id id id id id id id vo id id id id id id id ms id en id ms id id ms id id id su id ms id id id id id id war id id id id id id id ms id id ms ms id ms id id id id id id ca id id id id id id id id id id id id id id id id id id id id id id id id id id id id id id id id id id ms id id id id ms id id id id id id id nl ms id id id tl ms id cs da cs hu fr sv en en vo war ca en en id id id vo id en ms war id ca id id ms ms ms
[Karya ini pernah tersiar dalam ruangan Secebis Kisah Utusan Malaysia ]
Kurang sepuluh minit jam lima pagi aku telah sampai di perhentian bas Butterworth.
Sewaktu azan membelah subuh dari masjid Permatang Pasir, teksi yang aku tumpangi berhenti di halaman rumah Pak Ngah Musa. Udara segar datang dari arah sawah menyamankan aku lalu mengukir semula kenangan lima belas tahun lalu. Waktu itu nenek masih hidup. Aku dan emak sama-sama mengerjakan sawah.
Sekarang emak telah tiada. Waktu itu sawah dan lumpur mainan emak dan aku. Paling menyeronokkan bila tiba musim padi menguning. Bau harum daun padi yang kering mengasyikkan sekali.
Pak Ngah Musa waktu itu masih muda. Dialah membantu emak dan nenek membanting padi dan membajak. Upahnya ikut cara keluarga. Hasil banyak merasa semua. Hasil sedikit sama diagih. Menurut cerita emak mereka adik beradik hidup bermuafakat. Itu aturan datuk ke atas anak-anaknya.
Arwah ayahku berasal dari Perak, dia merantau dan bertemu jodoh dengan emak. Pada ayah harta pusaka datuk seperti hartanya. Dialah yang membantu mengusahakan sawah itu.
Pak Ngah Musa bernikah dua tahun sebelum ayah meninggal dunia. Sikapnya berubah setelah beristerikan Mak Nagah Minah. Dia menzahirkan perasaan tidak selesa pada keluarga kami. Lima tahun selepas Pak Ngah bernikah, emak meninggal dunia.
Aku tidak tahan lagi dengan sikap Pak Ngah, dalam diam aku memohon menjadi peneroka di tanah rancangan FELDA. Sudah menjadi takdir aku berjaya. Aku dan keluarga membawa diri ke Pahang.
"Ha, Awang. Ingat siapa tadi," Pak Ngah mematikan lamunan aku. Pak Ngah kelihatan sudah tua benar. Namun kemesraannya memberikan aku keinsafan untuk tidak menaruh dendam padanya.
Dari perbualanku dengan Pak Ngah Musa semasa bersarapan dia memberitahu sudah hampir sebulan sakit. Sawah anaknya yang sulung mengusahakannya.
Pak Ngah dan Mak Ngah agak terkejut malam itu bila aku memberitahu kepulanganku hendak membantunya menyelesaikan hutang cukai tanah yang tidak mampu dijelaskannya.
"Sudahlah Pak Ngah yang lepas biarkan berlalu. Tanah pusaka datuk ini rezeki untuk Pak Ngah. Saya sudah ada bahagian untuk saya di Pahang., cuma pesan saya jagalah pusaka ini seperti mana arwah datuk menjaga dulu.," kataku kepada Pak Ngah Musa.
Petang itu aku berlepas pulang dengan keretapi malam bersama bekalan beras yang baru diproses dari kilang padi Haji Rejab.
"Awang jangan lupa pada Pak Ngah," bisik Pak Ngah Musa sebelum keretapi berlepas.
Dicatat oleh Abd Raai Osman P.J.K di 8:02 PG Tiada ulasan:
[Karya ini pernah tersiar dalam ruangan Secebis Kisah Utusan Malaysia ]
Ketika Hakim Mahkamah Tinggi menjatuhkan hukuman ke atas Abang Jalil, Kak Milah jatuh pengsan. Mahkamah gempar. Aku dan keluarga Kak Milah yang keluarga mengeluarkan Kak Milah dari kamar mahkamah untuk memulihkannya.
Abang Jalil merenung sayu sambil dibawa keluar oleh anggota polis ke Black Maria. Ketika Kak Milah pulih, Abang Jalil telah jauh dibawa pergi.
"Kak Milah malu Man. Kak Milah kesal. Kenapalah Abang Jalil sanggup melakukan perkara terkutuk itu", Kak Milah bersuara lemah. Aku menghulurkan air sejuk untuk Kak Milah.
"Sudahlah Kak Milah, ini semua kehendak Allah. Allah masih menyayanginya," pujuk aku.
"Kasihan kata Man..?" Kak Milah seperti tidak faham maksud kata-kataku.
"Ya, Allah masih mahu Abang Jalil bertaubat. Bila dia mati nanti dosanya akan terampun,"kataku.
"Mati, mati di tali gantung?" seperti meraung Kak Milah menyoal aku. Aku hanya mampu mendiamkan diri. Aku tidak mahu membakar perasaan Kak Milah.
"Kak Milah malu. Malu pada masyarakat dan keluarga. Mereka akan mengutuk suami Kak Milah yang menjadi pengedar dadah.", Kak Milah bersuara kesal.
"Biarkan mereka mengutuk. Allah bersama kita. Kalau mengutuk, mereka yang berdosa. Yang penting Abang Jalil sudah dihukum. Biarkanlah dia, Allah yang akan menentukan segala-galanya," aku menguatkan semangat Kak Milah.
"Kak Milah tak sangka selama ini Abang Jalil menjadi pengedar dadah," kata Kak Milah.
"Sepandai-pandai tupai melompat ke tanah juga," kataku.
Orang yang lalu lalang menoleh ke arah Kak Milah. Kak Milah merenung masa depannya yang kabur. Mungkin anak-anaknya yang difikirkan.
Malang bagi Kak Milah, suami yang disayangi menjadi musuh masyarakat. Kini Kak Milah mesti menempuh masyarakat yang sudah pasti akan mencemuhnya.
"Ayuh kita pulang Kak Milah," pelawaku. Kak Milah merenung mukaku. Renungannya mendebarkan dada mudaku.
"Maafkan aku Man. Kalau aku memilih kau menjadi suamiku dulu tentu tak jadi begini. Tapi aku mengejar Abang Jalil yang kononnya orang kaya.," Kak Milah mengejutkan aku.
"Sudahlah. Semua ini takdir Ilahi. Lagi pun Kak Milah sudah menganggap saya sebagai adik angkat," aku menenangkan Kak Milah.
Kak Milah yang lebih tua tiga tahun dariku dan pernah menjadi kekasihku suatu masa dulu diam dan menundukkan kepala. Air matanya menitis lembut ke pipi. Aku memujuknya meninggalkan Mahkamah Tinggi yang penuh kenangan bagi Kak Milah.
Dicatat oleh Abd Raai Osman P.J.K di 8:01 PG Tiada ulasan:
[Karya ini pernah tersiar dalam ruangan Secebis Kisah Utusan Malaysia ]
(Keluaran 21 Mei 1992)
Sudah lima puluh hari emak kembali ke Rahmatullah. Bagaikan bermimpi petang itu kereta Proton Saga putih berhenti di depan rumah teres dua tingkat kami. Aku mengejutkan abang Ramlan yang sedang menidurkan Nur Amirah. Abang Ramlah mengenakan cermin matanya sambil menjengah ke luar dari celah langsir.
"Paksu, masuk Paksu, masuk" pelawa ramah abang Ramlan. Dari dalam kereta keluar seorang perempuan yang aku fikir mungkin itu Maksu abang Ramlan.
Aku tidak pernah melihat Paksu dan Maksu sebab abang Ramlan tidak pernah membawa bertemu dengan mereka sejak kami berkahwin kerana emak selalu uzur dan tidak dapat berjalan jauh.
"Lama tak jumpa.." kata abang Ramlan sambil bersalaman dengan Paksu.
"Mana nak jumpa selalu, kau sudah jadi orang kaya sekarang," balas Maksu sambil meletakkan beg tangan di atas tempat duduk.
"Alhamdulillah….., kaya tidak tapi senang adalah Maksu. Tapi kalau saham saya naik, mungkin saya boleh kaya," jawab abang Ramlan seperti menyindir.
"Dimana kau kebumikan emak….."tanya Maksu.
"Disini," ringkas jawab abang Ramlan.
"Kenapa tak dibawa balik ke tempat tumpah darahnya, bukankah di sana ramai saudara maranya?" tanya Maksu.
"Disini lebih afdal Maksu, tak payah seksa-seksa arwah", jawab abang Ramlah tegas.
Aku minta diri ke dapur. Mereka anak beranak meneruskan perbualan yang sesekali seolah-olah menyindir.
"Jadi…, Paksu mahukan sijil kematian mak?" tanya abang Ramlah. Aku lihat Paksu tersenyum lembut. Jauh beza dari raut wajahnya ketika mula-mula tiba.
"Dulu sewaktu mak masih hidup Paksu beritahu Peguam dihadapan Mak Anjang bahawa emak telah mati.
Jadi buat apa nak minta sijil kematian mak lagi?" abang Ramlah bertanya tegas.
Aku lihat Paksu kegelisahan.
"Paksu sendiri buat silap. Dua kali saya beritahu tentang emak yang sedang uzur. Tapi Paksu tak datang. Bila emak meninggal, Paksu tak datang juga."
"Maafkan Paksu Lan…"rayu Paksu.
"Paksu tidak bersalah dengan saya, tapi bagaimana dengan arwah emak. Dia yang mengasuh dan membesarkan Paksu selepas kematian nenek. Aleh-aleh pasal harta pusaka, Paksu mahu menafikan kewujudan emak dalam hidup Paksu,"abang Ramlan bersuara sayu. Menitis air mata Paksu.
Petang itu Paksu pulang dengan tenang dan tersenyum puas bila abang Ramlan tanpa banyak kerenah dan penuh menghormati ayah saudaranya memberi sehelai sijil mati emak.
Sebulan kemudian kami pulang ke Kampung Permatang Pauh, kampung pusaka arwah nenek abang Ramlan. Kami disambut penuh kemesraan. Setelah mengumpul semua saudara mara, Paksu memberitahu tujuannya untuk membuat pembahagian pusaka.
Esoknya kegemparan tiba-tiba terjadi.
"Kau sudah gila Ramlan? Habis kau wakafkan bahagian pusaka emak kau tu?" menyinga aku lihat Paksu memarahi abang Ramlan.
""Maafkan saya Paksu. Saya buat ini semua demi mak. Saya tak ada apa-apa lagi. Untuk hidup saya sudah ada harta penjagaan senderi. Emak di Alam Barzah manfaat dari kita. Sepatutnya harta ini mak perolehi masa di hidup. Jadi bila dia sudah meninggal, salahkah saya wakafkan bagi pihak mak?"
Tanpa menyoal lagi Paksu tinggalkan kami. Lepas Zohor kami pulang ke rumah dalam damai.
Dicatat oleh Abd Raai Osman P.J.K di 8:00 PG Tiada ulasan:
[Karya ini pernah tersiar dalam ruangan Secebis Kisah Utusan Malaysia ]
(Keluaran 7 Mei 1992)
Penerbangan aku ke UK jam 11 malam. Hasrul meminta diri untuk pulang memandangkan emaknya, Mak Ngah sudah keletihan.
Aku akur dengan permintaannya kerana Hasrul sedang membawa anak kecilnya yang masih berusia tiga bulan. Fikirku cukuplah kehadiran mereka walaupun sekejap.
Sewaktu bersalam ku lihat Mak Ngah menitiskan air mata kesayuan. Maklumlah akulah anak saudaranya yang agak rapat. Dia kemudian memeluk anak-anak aku. Ketika itu semua sahabat handai yang hadir melihat drama sayu itu.
"Azmi, belajar betul-betul jangan risaukan keluarga di sini. Jaga diri baik-baik," pesan Mak Ngah.
"Bila Azmi balik nanti mak kenalah panggil dia doktor!" usikan Hasrul membuatkan aku tersenyum.
"Bolehlah ubatkan Mak Ngah…" Mak Ngah bergurau.
"Azmi bukan nak jadi jadi doktor perubatan Mak Ngah, doktor falsafah," aku membetulkan sangkaan Mak Ngah"
Mak Ngah menghulurkan sepuluh ringgit tapi aku menolak pemberian Mak Ngah itu tak sampai rasanya hati untuk menerimanya. Tetapi Hasrul menyuruh aku menerimanya.
"Manalah tahu pemberian ini nanti boleh menjadi semangat ketika aku di perantauan nanti," kata Hasrul.
Walaupun wang itu cuma sepuluh ringgit, namun pemberian yang sedikit itu penuh bermakna
Penerbangan malam itu dari Subang berjalan tenang. Aku pasti waktu itu Mak Ngah telah berada dalam peraduannya. Mungkin juga masih payah untuk tidur mengenangkan kau yang telah pergi jauh.
Bagaimanapun aku percaya Hasrul boleh mendamaikan kehidupan emaknya kerana dialah satu-satu anak lelaki. Hasrul kini berjaya hasil usaha tanpa kenal letih orang tua itu juga.
Semangat dari Mak Ngah jugalah aku bawa ke UK untuk merenangi hidup ini. Mak Ngah jugalah yang menjadi penaung hidupku ketika menagih kasih sejak kematian ibuku ketika aku masih kecil lagi.
Belum setahun aku di UK, Hasrul mengirimkan sepucuk surat.
"Azmi, aku memohon maaf sebab lambat kirimkan berita ini. Aku tak mahu menyusahkan hatimu."
"Aku tahu mak aku mak kau juga. Kita kehilangannya. Mak aku menghidap penyakit Leukemia. Dia sudah lama menghidapnya. Tetapi terpaksa merahsiakan perkara ini dari kau. Atas permintaannya juga kerana dia tak mahu kau terluka," ceritanya.
Menitis air mataku tiba-tiba. Wang pemberian Mak Ngah dalam ringgit Malaysia masih belum kami menukarknanya ke dollar UK!
Dicatat oleh Abd Raai Osman P.J.K di 7:59 PG Tiada ulasan:
Cerpen ini telah disiarkan oleh majalah Al-Ummah bil 16. Februari 1989
Baru sebentar emaknya menutup mata dengan rapat meninggalkan segala keindahan alam ini. Seketika tadi juga emaknya berbicara dalam nafas yang semput-semput. Ramli mengesat airmata yang menitis bagaikan manik-manik embun di dedaun ketika pagi. Kesayuan mencengkam perasaannya, lalu disedari dia kini telah kehilangan sesuatu yang sukar dicari ganti.
Wajah pucat jasad emaknya ditenung dalam-dalam. Ada kesayuan pada wajah itu. Dan di wajah Ramli bagaikan terukir sebuah harapan yang suci sudah terlaksaana menjadi nyata.
Kemudian Ramli menutup wajah sekujur tubuh yang sudah sejuk itu dengan kain batik panjang. Perlahan-lahan Ramli membaca surah Fatihah untuk roh emaknya yang sudah jauh pergi menemui Illahi.
"Kehidupan ini hanya sementara. Semua diantara kita yang masih hidup sekarang ini pasti akan menemui maut. Tidak ada sesiapa yang dapat melarikan diri dari maut yang pasti akan datang bila-bila masa", Ramli teringat isi khutbah Jumaat yang telah disampaikan oleh seorang khatib di masjid kampungnya.
Ramli tidak menyesali pada kematian kerana dia sudah tahu perjanjian seseorang itu dengan Allah ketika di Luh Mahfuz.Ketetapan tentang kematian kita pasti akan didatangi oleh maut, fikir Ramli berkali-kali ketika menoleh kembali ke arah sekujur tubuh yang terus kaku. Tubuh itu akan terus kaku buat selama-lama hinggalah dibangkitkan semula oleh Allah di hari akhirat nanti.
Rumah Ramli diselubungi kesayuan. Sudah ramai orang kampung datang untuk menziarahi arwah emaknya. Persiapan yang sepatutnya telah pun dibuat oleh mereka. Apa yang penting, jenazah emak Ramli perlu dikebumikan segera siang esok.
Bila dikenangkan kembali, dua minggu lepas emaknya berubah benar. Barulah Ramli sedar bahawa waktu itu emaknya sedang mengalami kematian selama empat puluh hari sebelum datangnya kematian yang sebenar.
Lebih menjadi kenyataan kemudian bila emaknya terlantar sakit begitu tenat sekali. Bila dibawa ke hospital, doktor mengesahkan emaknya mengidap penyakit barah otak. #Kehairanan Ramli memuncak bila mengenangkan kematian emaknya secara tiba-tiba. Apa yang pasti kini emaknya telah pun meninggal.
Esok, emaknya akan mengikut jejak-jejak yang pernah dilalui oleh ayahnya. Emaknya akan bertemu alam kubur dimana penuh dengan cerita yang sukar dibayangkan oleh fikiran manusia. Segala pengalaman itu hanya milik peribadi simati. Kisah yang pernah diketahui hanyalah dari kitab-kitab sahaja. Jauh dari itu Ramli dan semua manusia yang masih hidup tidak dapat membayangkannya.
Ramli terkenangkan bagaimana emaknya telah lalai tanggungjawab sebagai seorang hamba Allah. Emaknya gagal menunaikan tuntutan terhadap agama. Lalu emaknya lupa pada ibadat-ibadat yang membolehkan dia selamat dari siksaan Allah. Berkali sudah Ramli mengingatkan tentang kelalaian emaknya, namun dia gagal untuk membawa emaknya ke jalan yang diredhai Allah.
"Mak tahulah, bukankah mak hidup lebih dulu dari kau, tak payahlah nak ajar mak lagi," emak Ramli selalu berkata begitu setiap kali diajukan persoalan itu kepadanya.
"Tapi kenapa mak tidak pernah sujud menyembah Allah yang telah menjadikan kita senang lenang seperti sekarang," suara Ramli tegas tetapi berbaur kekesalan.
Emaknya merenung jauh melewati kepekatan malam. Di kaki langit matanya tertumpah pada bulan purnama yang sedang melepaskan senyuman kepada alam.
Nun di dada langit dapat dilihat betapa cantiknya lukisan Allah bersama bintang-bintang seolah-olah dayang dan inang pengasuh kepada bulan purnama itu.
Akhirnya perbincangan mereka hilang begitu saja. Ramli memikirkan dia tidak harus bertindak begitu memandangkan orang yang ditegurnya itu adalah emaknya. Namun dia terus kesal kerana tidak pernah melihat emaknya mendirikan sembahyang lima waktu yang difardukan oleh Allah. Ramli tidak mahu emaknya mengalami kerugian bila menemui Allah kelak.
"Saya sedar, tidak seharusnya saya berbuat begini pada mak. Saya ini anak mak, kerana itu berdosa kalau saya berterusan memaksa mak. Tapi saya tak mahu menyesal setelah mak meninggalkan dunia ini, tanpa membawa sedikit bekalan ibadat untuk menghadapi Allah," Ramli bersuara sayu.
Semasa arwah ayah Ramli masih hidup ada juga dia belajar dan menunaikan sembahyang. Tapi setelah dia kematian suami, emak Ramli bagaikan hilang pedoman. Lalu dia tidak akur pada segala perintah Allah. Apa yang dilakukan terus menyara anaknya Ramli, yang masih kecil. Ramli dibesar dan diberi pelajaran. Sehingga Ramli menjadi manusia yang boleh dibanggakan oleh masyarakat.
Dalam kesibukan itu dia terlupa untuk menyembah Allah dimana selama ini memberikan dia bernafas di bumi yang bertuah. Alasan yang pernah diberikan kepada Ramli, dia tidak mempunyai masa untuk menunaikan perintah Allah. Dia juga menghadapi masalah untuk berkerja kuat bagi menempuh kehidupan mereka dua beranak. Ramli menyesali dengan alasan yang diberikan oleh emaknya Dia tidak menyangka emaknya sanggup menggunakan alasan itu sebagai menepis cubaan untuk mengerjakan suruhan Allah Taala.
Jauh di sudut hati, Ramli memohon semoga Allah membuka pintu hati emaknya untuk menerima apa yang dikatakan olehnya. Sebagai seorang anak dia mahu emaknya menjadi manusia yang baik dan menunaikan segala amal ibadat. Ramli kagum sifat amanah emaknya. Sebab itulah sejak kecil hingga kini dia menjadi manusia yang baik.
Untuk sekian kali Ramli tidak mengerti mengapa dia bersikap begitu sehingga sanggup mengguriskan hati emaknya. Dia menyesali sikapnya yang keterlaluan itu. Tetapi, bagaimana kalau dia membiarkan emaknya membawa cara sendiri, terus tunduk kepada ajakan iblis?
Ramli sedar, seseorang emak atau ayah akan mendapat keberkatan dari doa-doa yang disampaikan oleh anak yang soleh. Mereka akan menikmati keberkatan itu sewaktu menenmui Allah kelak.
Doa dari anak-anak yang taat mengerjakan amal ibadat, disamping selalu berdoa demi kesejahteraan kedua ibubapa di dunia dan akhirat, pasti Allah akan memberkatinya. Rugilah seseorang yang meninggalkan dunia dengan tiada anak-anak; dan lebih merugikan andainya meninggal dunia sedangkan anak-anak tidak patuh pada ajaran Allah.
Namun, pada fikiran Ramli jika seseorang itu tidak pernah melakukan amal ibadat meninggalkan dunia ini akan merasa kerugian walaupun meninggalkan anak yang kuat beribadat.
"Saya sayangkan mak, sebab itulah saya mahukan mak berbuat begitu. Walaupun saya ini anak mak tetapi kalau mak tidak tahu dalam soal agama, saya sedia mebantu," Ramli memujuk emaknya.
Emak Ramli mengesat airmata yang menitis ke pipi dengan lengan baju. Di wajahnya terpalit kesayuan. Di ruang matanya tergambar hari-hari pembalasan yang pernah digambarkan oleh arwah suaminya. Amat dahsyat. Kengerian hari pembalasan itu tidak dapat digambarkan oleh mata manusia.
Emak Ramli memejamkan matanya bila mengenangkan kengerian yang mungkin bakal dilalui oleh seseorang manusia di hari pembalasan kelak. Sesiapapun tidak dapat menolong kita lagi ketika itu. Cuma amal ibadat seseorang saja yang akan menjadi kubu kepada kehebatan siksaan dari Allah. Apakah dia akan rugi jika tidak menerima pujukan Ramli. Adakah tarafnya sebagai seorang emak akan jatuh sekiranya dia menerima segala nasihat enaknya.
Masih kental difikiran ibu tua itu tentang keazaman arwah suaminya. Dia mahu Ramli dihantar belajar agama dengan Lebai Salleh di Pondok Carok Puyuh.* Harapan arwah suaminya apabila Ramli dewasa kelak akan menjadi manusia yang taat dan patuh dengan segala suruhan Allah.
Emak Ramli keciwa bila tamat sahaja sekolah rendah, anak tunggalnya itu berkeras mahu ke sekolah menengah. Atas tuntutan masa depan yang diidamkan, emaknya terpaksa akur dengan kehendak anak lelakinya.
Dengan berbekalkan sedikit wang simpanan arwah suaminya emak Ramli berjaya menguntumkan senyuman di sisi anaknya selepas Majlis Konvokesyen. Kerja kerasnya membanting tulang di kebun getah sebelah pagi, dan sebelah petang mengambil upah di sawah, tidak mengguriskan kekeciwaan.
Di suatu pagi yang dingin, ketika unggas masih kesejukan berembun di sarang; dan sewaktu itu juga beduk bergema di Masjid, lalu azan memecah keheningan subuh yang syahdu. Selepas bangun dari tidur Ramli mendapati sekujur tubuh sedang sujud di sejadah penuh kyusuk sekali.
Ramli terpaku seketika bila mendapati tubuh yang sedang menghambakan diri itu ialah emaknya sendiri. airmatanya jatuh berderai, lalu membasahi pipinya. Perlahan-lahan Ramli menadahkan tangan kehadrat Illahi tanda kesyukuran yang tidak terhingga.
"Mak........, mak tidak mati?" Ramli bersuara tergamam setelah emaknya selesai menunaikan solat Subuh.
"Bila mak mati...? Mak tidak mati!" emak Ramli kehairanan.
"Belum...,mak belum mati...Jadi saya hanyalah bermimpi?" Ramli memejamkan matanya buat sejenak.
Ramli beristiqfar panjang. Airmatanya menjadi murah bila melihat sekujur tubuh emaknya kini disaluti penuh oleh kain telekong putih. Dia merasa terhibur dengan perubahan yang telah berlakui ke atas emaknya. Ramli berpuashati kerana berjaya memecahkan benteng pengaruh Iblis!
"Mak..., saya mahu menyampaikan sesuatu," Ramli bersuara lembut kepada emaknya ketika menghadap hidangan sewaktu sarapan pagi.
"Apakah kau sudah mahu menerima permintaan mak?" emaknya mahukan kepastian. Ramli menganggukkan kepalanya. Kemudian disusuli senyuman kepuasan. #"Ya, lebih dari itu. Saya mahu menghadiahkan dua hadiah untuk mak."
"Apa maksud Ramli....,"emaknya terus diserang tandatanya.
"Saya mahu mak pergi menunaikan fardu haji bersama Paksu Lazim," Ramli memberitahu secara ikhlas.
"Ramli, kau tidak bergurau...?" emaknya seolah-olah tidak percaya dengan kata-kata Ramli.
"Saya tidak bergurau. Saya juga telah membuat keputusan untuk mengambil Nuraini menjadi isteri saya", jawab Ramli. #Direnung wajah emaknya. Emaknya kelihatan melepaskan senyuman kepuasan. Lalu dipeluk anak itu tanda kesyukuran.
"Ramli, sejuk perut mak bila kau berbuat begini. Tidak sia-sia kau dilahirkan.............."
"Sudahlah mak, jangan diturutkan perasan. Saya juga berbangga kerana mak kini terselamat dari belenggu iblis. Apa yang penting, kita ini adalah hamba Allah. Segala suruhanNya dituntut ke arah kebaikan"' Ramli memujuk emaknya yang sedang dilanda badai perasaan. Emak Ramli melepaskan pelukan. Diwajah masing-masing terlukis sebuah kepuasan. Namun airmata kesyukuran masih bergenang.
"Mak tidak sangka rupa-rupanya kau tetap menurut jejak ayahmu yang taat pada agama"' jelas emaknya bersyukur kerana Ramli menjadi manusia yang baik.
Di kelopak matanya jelas membayangkan kesibukan jemaah haji menunaikan rukun Islam kelima. Lalu di mulutnya terkumit-kumit melafazkan: "Labbaikallah Hummalabait........."
Hati emaknya kemudian girang bila menggambarkan anaknya Ramli akan menyarungkan cincin ke jari manis Nuraini. Emak Ramli melepaskan senyuman bila mengenangkan wajah ayu bakal menantunya tinggi lampai, berkulit putih kuning rambut panjang mencecah bahu.
Nukilan: Abd. Raai Osman
{Nota - * Pondok Carok Puyuh - merupakan satu institusi pengajian ugama Islam yang diwarisi oleh masyarakat melayu. Banyak terdapat di Kedah, Kelantan dan Perak. Sistem pengajian yang menekankan ilmu-ilmu Al Quran Hadis ini telah banyak melahirkan alim ulamak di Malaysia.}
@ Adalah terlalu sukar untuk kita semua melupai emak/ibu/ummi walaupun setelah dewasa. Kerana tanpanya tiada kita disini dengan izin Allah...........................................Khas buat IbuKu Puteh Bte. Mat telah kembali ke Rahmatullah 19 November 1991; Al- Fatihah...... Amin.
Dicatat oleh Abd Raai Osman P.J.K di 7:56 PG Tiada ulasan:
Catatan Terbaru Laman utama
[Karya ini pernah tersiar dalam ruangan Secebis Kisah Utusan Malaysia ] (Keluaran 14 Oktober 1993) Kurang sepuluh minit jam lima pagi...
Ayah kata raya nanti kita balik rumah Mak Long. Kami tidak membantah kerana setiap tahun memang kami balik ke rumah Mak Long. Sejak kami ken...
[Karya ini pernah tersiar dalam ruangan Secebis Kisah Utusan Malaysia ] (Keluaran 21 Mei 1992) Sudah lima puluh hari emak kembali ke Rahma...
[Karya ini pernah tersiar dalam ruangan Secebis Kisah Utusan Malaysia ] (Keluaran 4 Feb 1994) Ketika Hakim Mahkamah Tinggi menjatuhkan huk...
[Karya ini pernah tersiar dalam ruangan Secebis Kisah Utusan Malaysia ] (Keluaran 7 Mei 1992) Penerbangan aku ke UK jam 11 malam. Hasrul m...
Cerpen ini telah disiarkan oleh majalah Al-Ummah bil 16. Februari 1989 B aru sebentar emaknya menutup mata dengan rapat meninggalkan segala...
Andai Ini Kunjungan Terakhirku
Ini kali ketiga Yus menjejakkan kaki di Tanah Suci Mekah. Ketika KT63 mendarat di Lapangan Terbang Jeddah, air mata Yus mercik di kelopak m...
Abd. Raai Osman P.J.K - Bandar Baru Bangi, Selangor Darul Ehsan, Malaysia. E-Mel raaios@yahoo.com.. Tema Pelancongan. Imej tema oleh rion819. Dikuasakan oleh Blogger.